De to mænd stjal ifølge politiets oplysninger diesel fra flere entreprenørmaskiner, der var parkeret ved Ellidshøjgaardsvej i Svenstrup. Dieselolien skulle angiveligt bruges til mændenes kassevogn, der også var parkeret på stedet. De to, en 18-årig mand og en 45-årig mand, stak af fra stedet, da politiet ankom. Politiet havde fået anmeldelse fra lastbilchauffører i området om, at noget var galt, da der var blevet observeret en kassevogn med litauske nummerplader på stedet. Begge anholdte er litauer, og deres bil er ifølge politiets oplysninger i søgelyset i forbindelse med kriminalitet i det østjyske. - Østjyllands Politi er interesserede i de to, idet bilen er set flere forskellige steder i politikredsen i forbindelse med sager, politiet der efterforsker. Så nu skal vi lige have en snak med dem og høre, om de har noget andet på samvittigheden, siger vagtchefen hos Nordjyllands Politi. Politiet afventer tirsdag formiddag en tolk til de to litauer, som så vil blive afhørt.

Opsummering:
To mænd får måske lidt svært ved at bortforklare en kriminel handling, idet de begge var smurt ind i dieselolie, da de natten til tirsdag blev anholdt og sigtet for at have stjålet diesel.